Omnibus presentes litteras inspecturis, magister Hugo, curie Senon. officialis, in Domino salutem. Noverint universi quod Johannes de Roseto, Jherosolimam profecturus et Priosa, uxor ejus, constituti coram nobis, dederunt et concesserunt in perpetuam elemosinam ecclesie Beati-Pauli Senon., decem solidos pruvin. annui redditus, super estallum suum de Bocheria, annuatim, ad Brandones percipiendos. Donaverunt etiam, coram nobis, eidem ecclesie, sex denarios censuales super idem estallum ad predictum terminum percipiendos, pro anniversario utriusque annuatim in dicta ecclesia faciendo. In cujus rei memoriam, presentem cartam sigillo curie Senon. fecimus roborari. Actum, anno Gracie Mº CCº octavo-decimo, mense julio.